ส.อ.ท.ตั้งเป้ายอดผลิตรถยนต์ปีหน้า 2 ล้านคันจากปีนี้ 1.95 ล้านคัน
ส.อ.ท.ตั้งเป้ายอดผลิตรถยนต์ปีหน้า 2 ล้านคันจากปีนี้ 1.95 ล้านคัน
21 ธ.ค. 2559

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรม สภาอุตสาหกรรมแห่งประเทศไทย(ส.อ.ท.) เปิดเผยว่า ส.อ.ท.ได้ตั้งเป้าหมายยอดการผลิตรถยนต์ในประเทศปี 2560 ไว้ที่ 2 ล้านคัน โดยเป็นเป้าการส่งออก 1.2 ล้านคัน และเป็นยอดขายในประเทศ 8 แสนคัน
โดยประเมินว่าภาวะเศรษฐกิจประเทศไทยในปีหน้ามีแนวโน้มดีขึ้นจากกำลังซื้อที่คาดว่าจะดีกว่าปีนี้ จากแรงซื้อที่เริ่มกลับมาชัดเจนขึ้นจากช่วงปลายปีนี้โดยเฉพาะจากราคาพืชผลทางการเกษตร ดังนั้นยอดขายในประเทศปีหน้าจึงมองว่าจะเพิ่มขึ้น
สำหรับปัจจัยที่ต้องจับตาดูในปี 60 คือ ตลาดตะวันออกกลาง ราคาน้ำมัน ความไม่สงบ แนวโน้มการขึ้นอัตราดอกเบี้ยของเฟด ซึ่งคาดว่าเฟดอาจจะขึ้นดอกเบี้ยไม่ถึง 3 ครั้งอย่างที่คาดการณ์กันไว้ รวมทั้งอัตราแลกเปลี่ยน ซึ่งเงินบาทมีแนวโน้มอ่อนค่าแต่หากอัตราแลกเปลี่ยนเราอ่อนค่าไปในทิศทางเดียวกับภูมิภาค ถ้าเราอ่อนค่าน้อยกว่าความสามารถในการแข่งขันของเราก็จะลดลง
สำหรับยอดผลิตรถยนต์ 11 เดือนแรกอยู่ที่ 1,808,625 คัน เพิ่มขึ้นจากช่วงเดียวกันของปีก่อน 2.7% ซึ่งตัวเลขดังกล่าวทำให้คาดการณ์ว่ายอดการผลิตรถยนต์ปีนี้จะได้ตามเป้าหมายที่วางไว้ที่ 1,950,000 คัน
“ปกติเดือนธันวาคมของทุกปีเราจะมียอดจำหน่ายรถยนต์ไม่น้อยกว่า 150,000 คัน ดังนั้นเมื่อรวมกับ 11 เดือนนี้แล้วเราก็จะมียอดขายที่จะทำให้มั่นใจว่าจะได้ตามเป้าหมายที่วางไว้”นายสุรพงษ์กล่าว
ส่วนยอดขายในประเทศปี 59 ตั้งเป้าไว้ที่ 750,000 คัน ซึ่งลดลง 6-7% จากปี 58 ที่มียอดขาย 799,000 คัน โดย 11 เดือนแรกมียอดขาย 681,930 คัน ลดลงจากช่วงเดียวกันของปีก่อน 2.3%
“อย่างไรก็ตามเป้ายอดขายในประเทศที่ 750,000 คันเรายังมั่นใจว่าจะทำได้ โดยดูจากตัวเลขจองจากงานมอเตอร์โชว์อยู่ที่ 32,422 คัน ทำให้มั่นใจว่าในเดือน ธ.ค.59 คาดว่าจะมียอดขายอย่างน้อยประมาณ 70,000 คัน เมื่อรวมกับยอดขายในประเทศ 11 เดือนแรกจึงมั่นใจว่าจะมียอดขายเป็นไปได้ตามเป้าหมาย 750,000 คัน
ส่วนการส่งออกรถยนต์สำเร็จรูปปี 59 ที่ตั้งเป้ายอดส่งออกไว้ที่ 1,220,000 คันคาดว่าคงจะทำได้ไม่ถึงเป้า เนื่องจากยอดส่งออก 11 เดือน (ม.ค.-พ.ย.59) สามารถส่งออกได้ 1,102,395 คัน ลดลงจากช่วงเดียวกันของปีก่อน 1.42% และโดยปกติแนวโน้มเดือนธ.ค.ของทุกปียอดส่งออกจะทำได้เฉลี่ยราว 8-9 แสนคัน จึงคาดว่าการส่งออกรถปีนี้น่าจะอยู่ที่ประมาณ 1,190,000 คัน จะต่ำกว่าเป้าหมายเล็กน้อย แต่มูลค่าการส่งออกรวม 11 เดือน 585,478.53 ล้านบาทเพิ่มขึ้น 7.2% จากช่วงเดียวกันของปีก่อน ที่มูลค่าส่งออกอยู่ที่ 546,135.79 ล้านบาท
“แต่ถ้าดูมูลค่าการส่งออกรวมกลุ่มรถยนต์ 11 เดือนอยู่ที่ 824,592.21 ล้านบาท เพิ่มขึ้น 6.59% จาก 773,575 ล้านบาทในช่วงเดียวกันของปีที่แล้ว”